Barangay 3 (Pob.), Dakbayan sa Malaybalay
Gikan sa Wikipedia, ang gawasnong ensayklopedya
TULO ka dagkong tunghaan sa Poblacion, Dakbayan sa Malaybalay ang nasakop sa Barangay Tres – ang Bukidnon National High School, Bukidnon State College ug Malaybalay City Central School. Adunay bahin sa barangay nga mga boarding house o mga balay-paabangan, ingon man commercial block. Usa kini sa mga mauswagon nga barangay sa dakbayan.
Ang Barangay Tres sa kasamtangan ubos sa administrasyon ni Barangay Kapitan Michael Paredes Daniot. Usa ka lider nga ligdong ug matinud-anon. Maayong tawo, buotan, ug ingon man mahigalaon. Ako usab namatud-an ang iyang pagka maabiabihon sa dihang nagkaestoryahay kami usa ka higayon.
Sa wala pa manerbisyo sa gobyerno si Kapitan Daniot, kanhi tagdumala siya sa Circle-T Agricultural Corporation (usa ka ransohan sa Kuya, Maramag, Bukidnon). Enero 14, 2002 natudlo siyang kagawad sa Barangay Tres gumikan kay kulang ang mga sakop sa ilang konseho. Unya, pag-abot sa piliay sa bulan sa Mayo sa mao gihapong tuig, mikandidato siya pagka kapitan, ug naangkon niya ang kadaogan. Sa iyang administrasyon, nakompleto niya ang pagpanaod sa street lights sa ilang barangay, pagpasemento sa drainage canals, ingon man ang pag-ayo sa sungkaan nga kalsada paingon sa grandstand sa dakbayan. Ang naasoyng road construction mikabat og 1.7 milyones ka pesos nga gikan sa panudlanan sa city government ug sa 20% nga Barangay Special Project Fund.
Ang ila karong barangay hall nga duha ka andana nindot na kaysa kaniadto, ug abay niini ang day care center nga adunay matahom kaayong landscape sa atubangan. Ug sama sa ubang mga barangay, nangani usab silag daghang mga pasidungog ug awards. Abtik usab sa mga kalihokang pangkomunidad ang tibuok sakop sa konseho ni Kapitan Daniot.
Adunay proposed developmental projects si Kapitan Daniot nga adto ipahimutang sa luna nga gidonar sa kagamhanang probinsiyal sa ilang barangay pinaagi ni Halangdong Jose Ma. R. Zubiri, Jr., ang gobernador sa lalawigan sa Bukidnon. Ang naasoyng luna adunay kaluagon nga 2,810 square meters – anhi mobarog nga matahom sa dili madugay ang mobalor og P2.2 milyones ka pesos nga covered court ug ingon man ang ilang health center.
Miingon si Kapitan Daniot nga sa ilang barangay, kay daghan man ang boarding houses, iyang gihugpong ang mga tag-iya niini -- gipatukod og ilang kapunongan ug makanunayong gipapahigayon sa ilang quarterly meeting. Gihimo kini aron hapsay ang pagpadagan sa maong negosyo sa ilang barangay. Ug sa gihimong panaghiusa sa mga tag-iya, ang tanang boarders nga kasagaran mga estudyante mahatagan sa eksaktong seguridad ug kaharuhay sa ilang pagpuyo. Ingon man mamentinar sa tanan ang kalimpiyo ug kalinaw sa ilang palibot.
Taudtaod na usab nga gihingusgan ni Kapitan Daniot ang pagpatuman sa ilang barangay sa mga City Executive Orders sama sa Executive Order No. 49 nga mao ang pagmugna og “Barangay Eye Watch”, alayon kini sa ilang pagpakabana sa Republic Act No. 9208 (anti trafficking). Ug gisagop usab karon sa ilang barangay ang ‘Character First’ ubos sa City Mayor’s Executive Order No. 36 – kini mao ang pagpabaton sa mga lumulupyo sa barangay sa maayong mga kinaiya sama sa truthfulness, loyalty, honesty ug uban pa.
Batan-on pang tan-awon si Kapitan Daniot sa pangedaron niyang 48. Gradwado siya sa kursong Bachelor of Arts sa San Isidro College ug lumad nga taga Malaybalay. Sa iyang kaminyoon uban kang Emma Lourdes Ocaya, tulo ang nahimong bunga sa tam-is nilang pagminahalay – si Michael Louie, John Augustus ug Isobelle Muriel. Si Gng. Emma Lourdes Daniot usa ka kawani sa National Statistics Office, ug anak sa kanhi mayor nga wala madugay nahimo usang gobernador sa lalawigan. Sa tanang kalihokan sa ilang barangay suportado kaayo si Kapitan Daniot sa aktibo niyang mga konsehal nga sila si: Hon. Nestor Dominic G. Bolivia, Hon. Graciana M. Olano, Hon. Abraham V. Belisario, Sr.; Hon. Genie T. Ybañez, Hon. Lolita P. Tabalba, Hon. Lyzander Cedric D. Maandig, Hon. Jamesly D. Dumindin ug Hon. SK chair Art Daryll Maquiling. Samtang ang mga staff – Benjamin S. Miasco, ang mahigalaong barangay secretary; ug Maria Lida A. Sacro, mapahiyomong barangay treasurer.—